Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 152

8. A javasolt taneszközlista A kerettanterv a taneszközválasztás elveinek meghatározásakor prioritásként egyetlen szempontot kezel: az eszközök szolgálják a tevékenységközpontú, kommunikatív nyelvoktatást. Az eszközöket két csoportba sorolja: a minimális taneszközök csoportjában jelennek meg azok a segédeszközök, amelyek alapvetően szükségesek a kerettantervekben megfogalmazottak teljesítéséhez. Az ajánlott taneszközök között pedig azok kerülnek felsorolásra, amelyek segítik az egyedi igények kielégítését, a differenciált oktatást, az önálló ismeretszerzést, a tanulói motiváltságot és az életkori sajátosságoknak megfelelően fejlesztik a diákok személyiségét. Tananyagok, kiegészítő anyagok Lényeges elem a nyelvoktatásban a korszerű tananyag, melynek részei a tankönyv, a munkafüzet, a tanári kézikönyv és a hangkazetta. A tananyag kiválasztásában segítséget nyújt a tanterv, mely meghatározza a célokat, fejlesztési feladatokat, tartalmakat, tevékenységtípusokat. Célszerű olyan tananyagot választani, amely messzemenően összhangban áll a tantervi előírásokkal. A szakiskolák 9–10. osztályában folyó idegennyelv-oktatás tartalmi megújítását szolgálják a kifejezetten a szakiskolás célcsoport számára újonnan kifejlesztett kiegészítő anyagok: – Szöveggyűjtemény: két szempontból kíván segítséget nyújtani a szakiskolák 9–10. évfolyamán idegen nyelvet tanítóknak és tanulóknak. Egyrészt autentikus, érdekes szövegeket kínál 2006/79/II. szám feldolgozásra, s ezzel segít fenntartani a tanulók motivációját, másrészt bővíti, kiegészíti, elmélyíti a tankönyv anyagát, segíti a belső differenciálást. A Szöveggyűjtemény tartalmában és felépítésében illeszkedik a kerettantervhez. Modulokból indul ki, melyekhez szövegeket rendel. A szövegekhez feladatok tartoznak, melyek kommunikatív nyelvi tevékenységek keretében is elvégezhetők. A feladatok egy részének megoldása során egy-egy készség fejlesztése kerül előtérbe, többségük azonban a készségek integrációját teszi szükségessé. – Alap- és szakmacsoportos képes szótár: köztes helyet foglal el a tankönyvekben gyakran megtalálható szószedet és a tanórán, illetve otthon vezetett szótárfüzet között. Az alapszótár funkciója az, hogy segítse a tanulókat a tankönyvi szövegek tartalmának megértésében. Az Alap- és szakmacsoportos képes szótár szándéka szerint abban nyújt segítséget, hogy a tanulók elsajátítsák a szótárhasználat technikáját. – Szemléltető eszközök: A tanulás tartalmainak vizualizálása a szakiskolások idegennyelvoktatásában (is) rendkívül fontos. Ki kell használni az információs és kommunikációs technológia nyújtotta helyi lehetőségeket (internet, multimédiás eszközök stb.). – Az oktatást segítő technikai eszközök • flip-chart, írásvetítő, mágnestábla stb. • fordulatszámlálós magnó • CD-lejátszó • videokészülék • tv • internet • nyelvi labor – Osztályterem Könnyebb a dolga a tanárnak és a tanulóknak, ha mobil a tanterem berendezése, azaz a tanulók csekély erőfeszítéssel és kis időráfordítással úgy tudják elhelyezni székeiket és asztalaikat, hogy párban, kis csoportokban, plénumban dolgozhatnak együtt. Arra is kell hely, hogy a tanulók olykor felállhassanak, mozoghassanak a tanteremben. Számos, a kommunikációt elősegítő munkaforma nem valósítható meg, ha a tanulók összezsúfolva, padokba kényszerítve ülnek a tanteremben. – Egyéb eszközök • angol nyelvű könyvtár, autentikus anyagok (reáliák, hirdetések, használati utasítások stb.) • képek • kártyajátékok • társasjátékok • pármunkás szerepjátékok gyűjteménye

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes